عبد اللہ بن سہیل

عبد اللہ بن سہیلؓ رضی اللہ تعالیٰ عنہ ابتدائی اسلام لانے والے صحابہ میں شامل ہیں۔آپ رضی اللہ تعالیٰ عنہ نے مکہ میں مشرف باسلام ہوئے۔حبشہ کی دوسری ہجرت کے بعد مدینہ ہجرت کی۔غزوہ بدر میں شریک ہوئے اس کے بعد تمام غزوات میں نبی کریم صلی اللہ علیہ وسلم کے ساتھ شریک ہوئے۔حضرت ابوبکر صدیق رضی اللہ تعالیٰ کے دور خلافت میں جنگ یمامہ میں 12ھ میں شہادت نوش فرمائی۔

 نام و نسب 
عبد اللہ ؓ نام، ابوسہیل کنیت ، والد کا نام سہیل اور والدہ کا نام فاختہ بنت عامر تھا شجرۂ نسب یہ ہے:
عبد اللہ بن سہیل بن عمرو بن عبد شمس بن عبد ودبن نصربن مالک بن جبل بن عامر بن لوی۔،ماں کا نام فاختہ تھا، نانہالی سلسلۂ نسب یہ ہے،فاختہ بنت عامر بن نوفل بن عبدمناف بن قصی۔
(ابن سعد،جز3،ق1:255)
الطبقات الكبرى لابن سعد - عَبْدِ اللَّهِ بْنِ سهيل 

 اسلام 
مکہ مکرمہ میں ایمان لائے اور سرزمین حبش کی دوسری ہجرت میں شریک ہوئے۔
حبش سے واپس آئے توان کے والد نے پکڑ کر مقید کر لیا اور سخت اذیت پہنچائی، عبد اللہ ؓ نے ظاہری طور پر اسلام کو خیر باد کہہ دیا غزوۂ بدر میں والد شرک کی حمایت پر اپنے ساتھ لے گئے، لیکن انھیں کیا خبر تھی کہ جو دل نورِ ایمان سے ایک دفعہ روشن ہو چکا ہے وہ کبھی تاریک نہیں ہو سکتا؟ غرض میدانِ بدر میں جب حق وباطل کے فدائی ایک دوسرے کے مقابل صف آرا ہوئے تو عبد اللہ شرک کا ظاہری جامہ چاک کرکے آغاز جنگ سے پہلے لوائے توحید کے نیچے آ کھڑے ہوئے۔
سير أعلام النبلاء» الصحابة رضوان الله عليهم» عبد الله بن سهيل 

 غزوہ بدر کی شرکت 
غزوہ بدر میں کفار کے ساتھ مل کر میدان جنگ میں آئے موقع پاکر کفار سے نکل گئے اور مسلمانوں کی طرف سے غزوہ میں حصہ لیا۔اصحاب بدر،صفحہ 103،قاضی محمد سلیمان منصور پوری، مکتبہ اسلامیہ اردو بازار لاہور

 دیگر غزوات 
غزوۂ بدر سمیت تمام مشہور معرکوں میں جانبازی وپامردی کے ساتھ رسول اللہ ﷺ کے ہمرکاب تھے، مکہ فتح ہوا تو انھوں نے دربارنبوت میں اپنے والد کے لیے امان طلب کی، آپﷺ نے امان دے کر حاضرین سے فرمایا:
"سہیل بن عمرو کو کوئی نگاہِ حقارت سے نہ دیکھے، قسم ہے کہ وہ نہایت ذی عزت و دانشمند ہے، ایسا شخص محاسن اسلام سے ناواقف نہیں ہو سکتا اوراب تو اس نے دیکھ لیا ہے کہ وہ جس کا حامی تھا اس میں کوئی منفعت نہیں۔
عبد اللہ ؓ نے اپنے والد کے پاس آکر رسول اللہ ﷺ کا فرمان سنایا اورامان کی بشارت دی تو ان کا دل اپنے صاحبزادہ کی سعادت مندی پر تشکر آمیز شفقت سے لبریز ہو گیا، بولے، خداکی قسم یہ بچپن ہی سے سعادت مند ونیکو کار ہے۔استیعاب جلد1:394
أسد الغابة في معرفة الصحابة - عبد الله بن سهيل العامري الإصابة في تمييز الصحابة - عبد اللَّه بن سهيل بن عمرو 

 شہادت 
عبد اللہ ؓ تقریباً 38 برس کی عمر پاکر 12ھ میں یمامہ کی جنگ میں شہید ہوئے۔
ابوبکر صدیق رضی اللہ تعالیٰ عنہ حج کے لیے مکہ آئے تو ان کے والد سہیل کے پاس تعزیت کے لیے گئے، صابرو شاکر باپ نے کہا کہ آنحضرت ﷺ نے فرمایا ہے کہ شہید اپنے 70 اہل خاندان کی شفاعت کرے گا، مجھ کو امید ہے کہ میرا لڑکا اس وقت مجھ کو فراموش نہ کرے گا۔طبقات ابن سعد قسم اول جز 3 :296
تاريخ دمشق لابن عساكر » حرف الباء » ذكر من اسمه سهيل » سُهَيْلُ بْنُ عَمْرِو بْنِ عَبْدِ شَمْسِ 

 حوالہ جات 

زمرہ:اصحاب بدر
زمرہ:اصحاب بیعت الرضوان
زمرہ:صحابہ
زمرہ:مہاجرین حبشہ
زمرہ:632ء کی وفیات
زمرہ:قریش
زمرہ:صحابہ و صحابیات
زمرہ:ویکی ڈیٹا سے مطابقت رکھنے والی مختصر تفصیل